สวัสดีค่ะ อยากทราบว่ามีเมือกสีน้ำตาลปนเลือดและมีอาการปวดท้องน้อยเกิดจากสาเหตุอะไร และฉี่ยังมีกลิ่นที่ฉุนแรงมาก กังวลมากค่ะ😩
สวัสดีค่ะ อาการปวดท้องน้อย ปัสสาวะมีกลิ่นเหม็น และมีเมือกสีน้ำตาลและเลือดในปัสสาวะ น่าจะเกิดจากทางเดินปัสสาวะส่วนล่างอักเสบติดเชื้อ ซึ่งอาจมีอาการอื่นๆ อีก เช่น แสบหรือขัดเวลาปัสสาวะ กลั้นปัสสาวะไม่ได้ ปัสสาวะไม่สุด ปัสสาวะขุ่น เป็นต้น โดยสาเหตุของเชื้อ ได้แก่- เชื้อแบคทีเรียชนิดต่างๆ มักเกิดตามหลังการกลั้นปัสสาวะหรือดื่มน้ำน้อย รวมถึงหลังการมีเพศสัมพันธ์ นอกจากนี้ยังพบได้บ่อยในผู้สูงอายุ ผู้ที่มีโรคเบาหวาน มีนิ่วในกระเพาะปัสสาวะ มีเนื้องอกในกระเพาะปัสสาวะ หรือมีก้อนเนื้องอกที่มดลูกโตจนมาเบียดกระเพาะปัสสาวะ- เชื้อจากโรคติดต่อทางเพศสัมพันธ์ เช่น หนองในแท้ หนองในเทียม เริม ซึ่งนอกจากอาการปัสสาวะที่ผิดปกติแล้ว จะมีตกขาวที่ผิดปกติ และอาจมีไข้ ร่วมด้วย รวมถึงอาการเจ็บขณะมีเพศสัมพันธ์ในเบื้องต้นแนะนำให้ดื่มน้ำเปล่ามากๆ เพื่อช่วยขับเชื้อโรคออกมา หลีกเลี่ยงการดื่มชา กาแฟ หรือแอลกอฮอล์ ไม่กลั้นปัสสาวะ หลีกเลี่ยงการมีเพศสัมพันธ์ไปก่อนชั่วคราว หากอาการไม่ดีขึ้นก็ควรไปพบแพทย์ค่ะ